STPI ค่าปรับทำพิษ-แถมงานใหญ่ขาดมือแนะขายราคาเต็มมูลค่า
STPI เจอค่าปรับทำพิษ-แถมงานใหญ่ขาดมือแนะขายราคาเต็มมูลค่า
30 พ.ค. 2560

บล.ดีบีเอสฯ ระบุในบทวิเคราะห์วันนี้(30 พ.ค.) บริษัท เอสทีพี แอนด์ ไอ จำกัด (มหาชน) หรือ STPI เมื่อ 23 พ.ค.60 ศาลฎีกาพิพากษาให้บริษัทจ่ายค่าปรับ 296.1 ล้านบาทในคดีการยกเลิกสัญญาก่อสร้างในอดีต (เมื่อปี 2548 บริษัทได้คืนงานแล้วคู่สัญญาฟ้องเรียกร้องค่าเสียหาย) ซึ่งบริษัทได้ตั้งสำรองค่าเผื่อฯไว้แล้ว 180 ล้านบาท จะต้องบันทึกเป็นค่าใช้จ่ายเพิ่มเติม 113 ล้านบาทในงวดไตรมาส2/60
โดยประเด็นดังกล่าวเป็นข่าวลบกับ STPI – ค่าปรับที่ต้องจ่ายออกไป 296.1 ล้านบาท คิดเป็น 0.73 บาท/หุ้น แต่จะกระทบงบกำไรขาดทุนทางบัญชีเฉพาะส่วนที่ยังไม่ตั้งสำรองฯ คือ เท่ากับ 113 ล้านบาท  หรือคิดเป็น 0.28 บาท/หุ้น ขณะที่ผลประกอบการบริษัทก็อยู่ในช่วงที่ไม่ดีนัก เพราะยังไม่ได้รับงานใหม่ขนาดใหญ่เข้ามา
โดยในไตรมาส1/60 บริษัทมีรายได้รวมเพียง 472 ล้านบาท และมีขาดทุนสุทธิ 231 ล้านบาท ส่วนไตรมาส 2/60 ก็อาจจะยังมีผลประกอบการที่ไม่ดีนัก ผนวกกับต้องตั้งสำรองฯเพิ่มอีก 113 ล้านบาท จากกรณีดังกล่าวข้างต้น ทำให้บรรทัดสุดท้ายอาจจะขาดทุนสุทธิต่ออีก
แนะนำ Fully Valued – ประเมินราคาพื้นฐานไว้ที่ 9.20 บาท ทั้งนี้ยังกังวลกับแนวโน้มธุรกิจและผลประกอบการที่เป็น Core business โดยหากไม่ได้งานใหม่ขนาดใหญ่เข้ามาในปีนี้ ก็จะทำให้ผลประกอบการปี 61 อ่อนแอต่อจากปีนี้อีก (ปี 60 คาดผลประกอบการไม่ดี เพราะแม้ว่าจะได้งานใหม่เข้ามาปีนี้ก็จะรับรู้รายได้น้อยมาก)